Kvennahlaup ÍSÍ fer fram á morgun , laugardaginn 8. júní um allt land . Þetta er í 24. sinn sem hlaupið er haldið og í ár er það styrkt af Sjóvá . Slagorð hlaupsins að þessu sinni er „ Hreyfum okkur saman “ í tilefni samstarfs Íþrótta - og Ólympíusamband Íslands og styrktarfélagsins Göngum Saman . Á Vesturlandi er kvennahlaupið haldið á flestum þéttbýlisstöðum . Á Akranesi verður hlaupið frá Íþróttamiðstöðinni Jaðarsbökkum , Þyrlupallinum , kl. 10.30 . Ávaxtaveisla verður í boði að loknu hlaupi . Í Hvalfjarðarsveit verður hlaupið frá Stjórnsýsluhúsinu Innrimel 3 kl. 10.30 , en á eftirtöldum stöðum byrjar hlaupið klukkan 11:00 : Í Borgarnesi verður hlaupið frá Íþróttamiðstöðinni , á Hvanneyri frá Sverrisvelli , í Reykholti frá Fosshótelinu , í Stykkishólmi frá Íþróttamiðstöðinni , í Grundarfirði frá íþróttahúsinu og í Ólafsvík frá Sjómannagarðinum . Í Kjósinni verður svo hlaupið frá Kaffi Kjós við Meðalfellsvatn kl. 14 . Kvennahlaupskonur um allt land eru hvattir til að mæta í hlaupið til að skokka eða ganga , en boðið er upp á ýmsar vegalengdir í hlaupinu og að vali þátttakenda .